ไฟแนนซ์ทูเดย์
มหกรรมน้ำท่วมทำให้เศรษฐกิจในไตรมาสสุดท้ายของปีนี้หดตัวรุนแรง
30 ต.ค. 2565

มหกรรมน้ำท่วมทำให้เศรษฐกิจในไตรมาสสุดท้ายของปีนี้หดตัวรุนแรง 
โดย..ช.ชดา
ทุกสำนักพยากรณ์ว่าจีดีพีจะลดลงประมาณ 1.52% และทำท่าว่าเศรษฐกิจปีหน้าจะฟุบ ทางเอกชนต่างทำแผนธุรกิจ เอาความเสี่ยงทางการเมืองเข้าไปใส่เป็นปัจจัยเสี่ยงในการทำธุรกิจด้วย
ไม่ทันขาดคำก็มีการปูดออกมาว่า เมื่อวานนี้ ครม.พิจารณาลับผ่านร่างพระราชกฤษฎีกาอภัยโทษ ที่ถูกมองว่าเป็นการทำเพื่อนำ พ.ต.ท.ทักษิณ ชินวัตร อดีตนายกรัฐมนตรีกลับบ้าน ตามที่ ร.ต.อ.เฉลิม อยู่บำรุง รองนายกรัฐมนตรี ประกาศไว้ 
นักธุรกิจส่ายหน้า ทุกคนที่รู้ข่าวนี้ร้องว่าแย่แล้ว ถ้าเรื่องนี้เป็นจริงจะเกิดความวุ่นวายทางการเมือง และจะยิ่งฉุดเศรษฐกิจให้ดิ่งลงไปมากกว่าที่คิด แผนฟื้นฟูประเทศหลังน้ำท่วมยังไม่มีอะไรเป็นชิ้นเป็นอัน รัฐบาลไปเอาปัญหาการเมืองมาใส่ให้อีก ปีหน้าก็ตัวใครตัวมันละค่ะ
อนุสรณ์ เอี่ยมสะอาด รองโฆษกประจำสำนักนายกรัฐมนตรี นั่งแถลงว่าครม.มีมติอนุมัติงบกลางปีงบ 2554 จำนวน 450.77 ล้านบาท เป็นค่าก่อสร้างศูนย์ประชุมและแสดงสินค้านานาชาติ จ.เชียงใหม่
ไม่รู้ความสำเร็จเดิมๆ จะทำให้ดร.โกร่งวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) คิดว่าการจะล้วงเอาเงินคลังหลวงออกมาใช้ง่ายเหมือนปอกกล้วยหรือเปล่า 
ดร.โกร่ง ประกาศลั่นทุ่งว่า รัฐบาลจะออกพันธบัตรขอกู้เงินจากแบงก์ชาติ ถ้าไม่ให้จะถามกลับว่า ทำไมเอาทุนสำรองไปให้รัฐบาลสหรัฐกู้ได้ถูกๆ 
ช.ชดา เห็นมาเยอะ คนที่พยายามล้วงเงินคลังหลวงมาใช้ จบไม่สวยสักราย ต้องคอยดูต่อไปว่า ดร.โกร่ง จะล้างอาถรรพ์ได้หรือไม่ โปรดจับตาว่า ดร.โกร่ง จะทำสำเร็จในรัฐบาลนี้หรือไม่